Forslag til EUROPA-PARLAMENTETS OG RÅDETS AFGØRELSE om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/001 AT/ Niederösterreich-Oberösterreich, Østrig) /* KOM/2011/0579 endelig */





BEGRUNDELSE Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder. Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2]. Den 3. januar 2011 indgav Østrig ansøgning EGF/2011/007 AT/Niederösterreich-Oberösterreich om økonomisk EGF-støtte som følge af afskedigelser i 706 virksomheder, der er aktive inden for Nace (rev 2) hovedgruppe 49 (Landtransport; rørtransport)[3] i NUTS II-regionerne Niederösterreich (AT12) og Oberösterreich (AT31) i Østrig. Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt. RESUMÉ AF ANSØGNINGEN OG ANALYSE Nøgledata: || EGF-referencenummer || EGF/2011/001 Medlemsstat || Østrig Artikel 2 || litra b) Berørte virksomheder || 706 NUTS II-regioner || Niederösterreich (AT12) Oberösterreich (AT31) NACE (rev. 2) hovedgruppe || 49 ("Landtransport; rørtransport") Referenceperiode || 1.2.2010 – 31.10.2010 Startdato for de individualiserede tilbud || 1.2.2011 Ansøgningsdato || 3.1.2011 Afskedigelser i referenceperioden || 2 338 Afskedigede arbejdstagere, der er tiltænkt støtte || 502 Udgifter til de individualiserede tilbud (EUR) || 5 390 800 EGF-implementeringsomkostninger[4] i EUR: || 215 000 EGF-implementeringsomkostninger i procent || 3,84 Samlet budget (EUR) || 5 605 800 EGF-støtte (65 %) i EUR || 3 643 770 1. Ansøgningen blev forelagt Kommissionen den 3. januar 2011 og suppleret med yderligere oplysninger i tiden indtil den 9. juni 2011. 2. Ansøgningen opfylder betingelserne for anvendelse af EGF i artikel 2, litra b), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5. Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise 3. For at fastslå, at der er en sammenhæng mellem afskedigelserne og den internationale finansielle og økonomiske krise anfører Østrig, at krisen og den betydning for de europæiske forbrugeres adfærd og den reducerede produktion af varer har haft en særlig negativ indvirkning på transportsektoren, hvilket har vist sig senere end i kerneindustrierne i den sekundære sektor. I ansøgningen nævnes en undersøgelse, som blev gennemført af International Road Transport Union[5] (IRU) i 74 IRU-medlemslande, hvoraf det fremgår, at den nationale godstransport, midt i krisen, faldt med gennemsnitligt 10-20 % i de første seks måneder af 2009 i forhold til året før, og den internationale godstransport faldt med 20-30 %. Det fremgår endvidere af undersøgelsen, at der var en stigning på 20 % i antallet af konkurser. 4. Den østrigske fragtsektor havde i juli 2009 en nedgang på 30-50 %, iflg. det østrigske handelskammers fragtsammenslutning (Fachverband Güterbeförderungsgewerbe der Wirtschaftskammer Österreich). For lastbiler med en tilladt totalvægt på over 3,5 tons faldt trafikken i første halvår 2009 med 17 % i forhold til samme periode året før. Den faldende tendens fortsatte i 2010, hvilket resulterede i, at mange østrigske transportvirksomheder måtte afskedige medarbejdere. 5. Dette berørte især små og meget små transportvirksomheder, som ofte arbejder som underleverandører for større speditører. De er ikke i stand til at imødegå alvorlige kriser ved hjælp af ledelsesredskaber, som findes i større virksomheder såsom korttidsarbejdsordninger eller andre foranstaltninger, der kan forbedre omkostningseffektiviteten. Dokumentation for antallet af afskedigelser og opfyldelse af kriterierne i artikel 2, litra b) 6. Østrig indgav ansøgningen i medfør af interventionskriteriet i artikel 2, litra b), i forordning (EF) nr. 1927/2006, som forudsætter mindst 500 afskedigelser over en periode på ni måneder i virksomheder i den samme hovedgruppe i NACE rev. 2 i en region eller to sammenhængende regioner på NUTS II-niveau i en medlemsstat. 7. Der er ifølge ansøgningen tale om 2 338 afskedigelser i 706 virksomheder i NACE (rev. 2) hovedgruppe 49 ("Landtransport; rørtransport")[6] i NUTS II-regionerne Niederösterreich (AT12) og Oberösterreich (AT31) i referenceperioden på ni måneder fra 1. februar 2010 til 31. oktober 2010. Alle afskedigelser blev beregnet i overensstemmelse med artikel 2, stk. 2, andet led, i forordning (EF) nr. 1927/2006. Redegørelse for afskedigelsernes uforudseelighed 8. De østrigske myndigheder gør gældende, at virkningen af den internationale krise på alle store industrisektorer, som havde direkte indvirkning på transportsektoren, ikke kunne forudses. Den økonomiske genopretning indfandt sig ikke så hurtigt, som man havde håbet, og de forsinkede negative virkninger for transportsektoren med omfattende afskedigelser kom som en overraskelse. Identifikation af de virksomheder, der har gennemført afskedigelser, og de arbejdstagere, der er tiltænkt støtte 9. Der er ifølge ansøgningen tale om 2 338 afskedigelser i 706 virksomheder i en referenceperiode på ni måneder, hvoraf der er tiltænkt støtte til 502 arbejdstagere (21,5 %). 10. Støtten er tiltænkt de arbejdstagere, der ikke hurtigt kunne finde nyt arbejde på grund af manglende kvalifikationer. Ifølge de østrigske myndigheder lykkedes det de øvrige afskedigede arbejdstagere at vende tilbage til arbejdsmarkedet. For de arbejdstagere, der er tiltænkt støtte, blev der oprettet et "fondslignende tiltag" ("Stiftungsähnliche Maßnahme"[7]), en struktur, der ligner de østrigske arbejdsfonde, som tager sigte på at forbedre de arbejdssøgendes position på arbejdsmarkedet, og navnlig arbejdssøgende med ringe chancer på arbejdsmarkedet såsom langtidsarbejdsløse og arbejdssøgende med ringe færdigheder. 11. Listen over virksomheder, der er omfattet af ansøgning EGF/2011/001 AT/ Niederösterreich-Oberösterreich fra Østrig, fremgår af det arbejdsdokument fra Kommissionens tjenestegrene, som ledsager dette forslag[8]. 12. De arbejdstagere, der er tiltænkt støtte, fordeler sig som følger: Kategori || Antal || Procent Mænd || 431 || 85,9 Kvinder || 71 || 14,1 EU-borgere || 396 || 78,9 Ikke-EU-borgere || 106 || 21,1 15-24-årige || 77 || 15,3 25-54-årige || 387 || 77,1 55-64-årige || 38 || 7,6 Over 64 år || 0 || 0,0 13. Der er 51 arbejdstagere med langvarige sundhedsproblemer eller handicap blandt de arbejdstagere, der er tiltænkt støtte. 14. Hvad angår fordelingen på faggrupper, er alle de arbejdstagere, der er tiltænkt støtte, lastbilchauffører. 15. Østrig har i overensstemmelse med artikel 7 i forordning (EF) nr. 1927/2006 bekræftet, at princippet om ligestilling mellem mænd og kvinder og om ikke-forskelsbehandling er blevet anvendt og vil blive anvendt i EGF's forskellige gennemførelsesfaser, især med hensyn til adgang til fonden. Beskrivelse af det pågældende geografiske område og de relevante myndigheder og andre interessenter 16. De pågældende geografiske områder, der er berørt af afskedigelserne, er delstaten Niederösterreich (AT12) og delstaten Oberösterreich (AT31), som er to af Østrigs ni delstater. Begge delstater hører til Østrigs industriområder sammen med Steiermark og Vorarlberg. Niederösterreich er Østrigs største delstat, som omgiver Wien, Østrigs hovedstad. Delstaten grænser op til Tjekkiet og Slovakiet, og delstatshovedstaden er Sankt Pölten. Oberösterreich, som er Østrigs tredjemest befolkede delstat, grænser op til Tyskland og Tjekkiet, og delstatshovedstaden er Linz. 17. De største interessenter er delstatsregeringerne i Niederösterreich og Oberösterreich, de regionale arbejdsformidlinger (regionale Geschäftsstellen des Arbeitsmarktservice/AMS) i begge delstater, og hvad angår arbejdsmarkedets parter det østrigske arbejdstagerkammer (Arbeiterkammer Österreich, for arbejdstagerne) og det østrigske handelskammer (Austrian Economic Chamber, for arbejdsgiverne). Afskedigelsernes forventede virkning på beskæftigelsessituationen på lokalt, regionalt og nationalt plan 18. Østrig anfører, at afskedigelsen af 2 338 lastbilchauffører over en periode på 9 måneder er et advarselssignal fra arbejdsmarkederne i de to pågældende delstater, da arbejdsmarkedet ikke giver tilstrækkelige beskæftigelsesmuligheder for de afskedigede lastbilchauffører. En overførsel af denne særlige gruppe arbejdstagere til andre sektorer kan kun ske ved hjælp af omfattende omskolingstiltag. 19. I 2009 lå arbejdsløsheden i de to pågældende delstater lige under eller lige over det nationale gennemsnit (Oberösterreich 4,9 % og Niederösterreich 7,3 % sammenholdt med den landsdækkende arbejdsløshed på 7,2 %). I begge delstater sås dog en markant stigning i arbejdsløsheden i 2009 i forhold til året før: +24,5 % i Niederösterreich og +39,7 % i Oberösterreich, sammenholdt med en mindre stigning på +22,6 % for Østrig på landsplan (gennemsnitlige tal for hele året, iflg. det østrigske handelskammer, det østrigske statistikkontor og AMS Oberösterreich). 20. Mere end halvdelen (54,5 %) af de 2 338 afskedigelser, som er genstand for denne ansøgning, fandt sted i Niederösterreich (1 274 arbejdstagere i 384 virksomheder), og mere end 45,5 % af afskedigelserne (1 064 arbejdstagere i 322 virksomheder) fandt sted i Oberösterreich. Niederösterreich har også været berørt af andre masseafskedigelser, for hvilke der er indsendt EGF-ansøgninger til Kommissionen: EGF/2010/007 AT/Steiermark og Niederösterreich (704 afskedigelser i metalsektoren i 2009). Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene 21. Der foreslås følgende typer foranstaltninger, som tilsammen udgør en samordnet pakke af individualiserede tilbud, der har til formål at sikre, at de 502 arbejdstagere, der er tiltænkt støtte, vender tilbage til arbejdsmarkedet. Disse tilbud stilles til rådighed for arbejdstagerne gennem en "fondslignende" struktur, som blev oprettet i januar 2011 efter godkendelse fra forbundsministeriet for beskæftigelse, sociale anliggender og forbrugerbeskyttelse (Bundesministerium für Arbeit, Soziales und Konsumentenschutz). De ansvarlige for de individualiserede foranstaltninger er FAB[9] i Oberösterreich og AGAN[10] i Niederösterreich, som er organisationer med speciale i tilbud om reintegration på arbejdsmarkedet og bæredygtige kvalifikationer for arbejdstagere. 22. Tilbuddene til de 502 arbejdstagere, der er tiltænkt støtte, blev udformet og kontrolleret i et samarbejde mellem de offentlige arbejdsformidlinger ("AMS, Arbeitsmarktservice") i Niederösterreich og Oberösterreich, som for hver enkelt foranstaltning vurderer, om den giver mening, og sikrer, at bestemmelserne ('Projektordnung') og andre gældende regelsæt overholdes. Arbejdstagernes udvikling overvåges for at sikre, at de planer, der blev aftalt i de indledende faser af programmerne, fortsættes. I henhold til artikel 18 i Arbeitslosenversicherungsgesetz (ALVG) og afhængigt af den enkelte persons tidligere arbejdsmønster, skal arbejdstagerne engagere sig fuldtidigt (inkl. uddannelsestimer). Gennemførelsesorganerne indfører hensigtsmæssige overvågningsmekanismer (timesedler). – Oplysning om og optagelse i den "fondslignende" struktur: De generelle oplysninger formidles via særlige kanaler og i samarbejde mellem de to arbejdsformidlinger og de organer, der forestår tilbuddene, FAB og AGAN (forhold mellem undervisere og arbejdstagere 1:10 eller individuelle kurser om nødvendigt), og arbejdstagerne kan ansøge om at blive optaget i den "fondslignende" struktur. – Erhvervsvejledning: Dette omfatter udvikling af karrieremuligheder og et individuelt erhvervsmæssigt uddannelsesforløb, som underskrives af parterne, og lægges til grund for arbejdstagernes efterfølgende aktiviteter i den fondslignende struktur (forhold mellem undervisere og arbejdstagere 1:12, eller individuelle kurser om nødvendigt). Varigheden er begrænset til seks uger med mulighed for forlængelse til maksimalt 12 uger i særlige tilfælde. Grundlæggende oplysninger om iværksætterkurser og praktikophold på en uge i forskellige virksomheder (som praktikanter) indgår også i programmet. – Individuel uddannelse: Dette kan omfatte opkvalificering af arbejdstagernes nuværende viden og erhvervsuddannelse forud for et karriereskifte. Der tages hensyn til, om uddannelsen er af relevans for arbejdsmarkedet, og til profilerne for ledige job. De arbejdstagere, der fortsat ønsker at arbejde som lastbilchauffører, kan forbedre deres færdigheder i henhold til direktiv 2033/59/EF, som tager sigte på en fælles europæisk standard for grundlæggende kvalifikationskrav og efteruddannelseskrav for førere af visse køretøjer inden for områder som sundhed, køretøjets sikkerhed og miljøsikkerhed, rationel kørsel og logistik. Det vil ikke være nødvendigt med samfinansiering via EGF til en del af den erhvervsmæssige uddannelse, da den leveres gratis af det østrigske uddannelsessystem. Arbejdstagere, der ønsker at starte egen virksomhed, får mulighed for at deltage i arbejdsformidlingernes iværksætterprogram (Unternehmensgründungsprogramm für Arbeitslose, UGP), der finansieres uden for EGF. Inden de optages i dette særlige program i arbejdsformidlingens regi, afsluttes arbejdstagernes deltagelse i EGF-projektet. – Virksomhedsforlagte praktikantophold (Betriebliche Praktika): Dette omfatter fire forskellige former for praktikophold af forskellig varighed, med forskellige rettigheder og forpligtelser for virksomhederne og arbejdstagerne, som skal fastlægges sammen med arbejdsformidlingerne, inden de kan indgå i kontrakterne. – Aktiv arbejdssøgning: Aktiv jobsøgning tilbydes af gennemførelsesorganerne FAB og AGAN i samarbejde med de respektive arbejdsformidlinger. Den aktive jobsøgning kan enten starte direkte efter orienteringsfasen eller efter afslutning af det individuelle uddannelsesforløb. Den aktive jobsøgning er normalt begrænset til en varighed af 14 uger, men kan forlænges til 28 uger i særlige tilfælde (f.eks. for deltagere over 50). Fornuftige jobtilbud fra arbejdsformidlingerne skal accepteres af deltagerne i den aktive jobsøgningsfase. – Uddannelsesgodtgørelse: Denne godtgørelse udbetales til arbejdstagere, der forpligter sig til at deltage i uddannelse af varighed over tre måneder. Det er et incitament for arbejdstagerne til at deltage i længerevarende uddannelsestiltag og dækker omkostninger som f.eks. rejseudgifter eller udgifter til undervisningsmaterialer. – Dagpenge under uddannelse og jobsøgning[11]: Denne godtgørelse betales til arbejdstagerne, men kun mens de deltager i uddannelses- og aktive reintegrationsforanstaltninger i den fondslignende struktur. Det gør det muligt for den enkelte afskedigede arbejdstager at engagere sig fuldtids i foranstaltningerne. Omkostningerne pr. arbejdstager/måned beløber sig til 1 270 EUR. Arbejdsløshedsunderstøttelsen afbrydes i den periode, hvor der ydes uddannelsesgodtgørelse. 23. De EGF-implementeringsomkostninger, der er medtaget i ansøgningen, jf. artikel 3 i forordning (EF) nr. 1927/2006, dækker forberedelser, oplysning og reklame samt kontrolaktiviteter og forvaltning af de to gennemførelsesorganer (FAB og AGAN). Forvaltningsomkostningerne er beregnet som et engangsbeløb og dækker hele løbetiden på 24 måneder (5 625 EUR pr. måned til at dække omkostningerne for begge organer). Alle de parter, der er involveret i denne foranstaltning, er forpligtet til at underrette om EGF-støtten. 24. De individualiserede tilbud, der forelægges af de østrigske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De østrigske myndigheder anslår de samlede omkostninger til disse tilbud til 5 390 800 EUR og EGF-implementeringsomkostningerne til 215 000 EUR (3,8 % af det samlede beløb). Der anmodes om EGF-støtte på i alt 3 643 770 EUR (65 % af de samlede omkostninger). Foranstaltninger || Anslået antal arbejds-tagere, som er tiltænkt støtte || Anslåede omkostninger pr. arbejdstager, som er tiltænkt støtte (i EUR) || Samlede omkostninger i EUR (EGF og national medfinansiering) Individualiserede tilbud (artikel 3, stk. 1, i forordning (EF) nr. 1927/2006) Oplysning om og optagelse i den "fondslignende" struktur || 502 || 400 || 200 800 Erhvervsvejledning || 450 || 1 200 || 540 000 Bistand til aktiv jobsøgning ("Aktive Arbeitssuche") || 300 || 700 || 210 000 Individuel uddannelse ("Individuelle Qualifizierungen") || 300 || 1 750 || 525 000 Virksomhedsforlagte praktikantophold ("Betriebliche Praktika") || 50 || 600 || 30 000 Uddannelsesgodtgørelse ved uddannelse over 3 måneder ("Ausbildungsbedingte Zuschussleistung bei mehr als 3 Monaten Ausbildung") || 450 || 167 || 75 000 (Afrundet) Dagpenge under uddannelse og jobsøgning (4 måneder) || 150 || 5 080 || 762 000 Dagpenge under uddannelse og jobsøgning (8 måneder) || 300 || 10 160 || 3 048 000 Subtotal - individualiserede tilbud || || 5 390 800 EGF-implementeringsomkostninger (artikel 3, stk. 3, i forordning (EF) nr. 1927/2006) Forberedelser || || 15 000 Forvaltning || || 135 000 Oplysning og reklame || || 20 000 Kontrolaktiviteter || || 45 000 Subtotal – EGF-implementeringsomkostninger || || 215 000 Samlede omkostninger – anslået || || 5 605 800 EGF-støtte (65 % af de samlede omkostninger) || || 3 643 770 25. De østrigske myndigheder bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene. Det østrigske operationelle ESF-program under mål 2 fokuserer på langtidsledighed, hvorimod EGF har til formål at hjælpe arbejdstagere umiddelbart efter deres afskedigelse. Der er således ingen overlapning mellem de to fonde. Desuden har de østrigske myndigheder indført certificeringsprocedurer for omkostninger med henblik på at undgå enhver risiko for dobbelt finansiering. Datoen/datoerne for iværksættelse eller planlagt iværksættelse af individualiserede tilbud til de berørte arbejdstagere 26. Den 1. februar 2011 iværksatte Østrig de individualiserede tilbud i den samordnede pakke, som EGF anmodes om at medfinansiere, for de berørte arbejdstagere. Denne dato markerer således begyndelsen af støtteberettigelsesperioden for enhver EGF-støtte. Procedurer for høring af arbejdsmarkedets parter 27. Fra juni 2010 blev arbejdsmarkedets parter informeret om den planlagte EGF-ansøgning af de regionale arbejdsformidlinger (AMS). Det østrigske arbejdstagerkammer (Arbeiterkammer Österreich, for arbejdstagerne) og det østrigske handelskammer (Austrian Economic Chamber, for arbejdsgiverne) blev underrettet om de seneste udviklinger i januar 2011. 28. De østrigske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt. Da de berørte transportvirksomheder overvejende er små virksomheder, var kun få af dem forpligtet til at meddele de planlagte afskedigelser i henhold til det østrigske system for tidlig varsling/"Frühwarnsystem" (§45a i Arbeitsmarktförderungsgesetz/lov om beskæftigelsesfremmende foranstaltninger). Oplysninger om foranstaltninger, som er obligatoriske i henhold til national lovgivning eller kollektive aftaler 29. Med hensyn til de kriterier, der er fastsat i artikel 6 i forordning (EF) nr. 1927/2006, kunne de østrigske myndigheder i deres ansøgning: · dokumentere, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler · dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer · bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter. Forvaltnings- og kontrolsystemer 30. Østrig har meddelt Kommissionen, at de offentlige arbejdsformidlinger (AMS) i Nieder- og Oberösterreich og forbundsministeriet for beskæftigelse, sociale anliggender og forbrugerbeskyttelse vil yde national medfinansiering. Finansiering 31. På grundlag af ansøgningen fra Østrig beløber den foreslåede EGF-støtte til den samordnede pakke af individualiserede tilbud sig til 3 643 770 EUR (inklusive EGF-implementeringsomkostninger), hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Østrig. 32. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme. 33. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006. 34. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde. 35. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2011, jf. punkt 28 i den interinstitutionelle aftale af 17. maj 2006. Kilder til betalingsbevillinger 36. Ændringsbudget 3/2011 forhøjede budgetpost 04 05 01 med 50 000 000 EUR i betalingsbevillinger. Bevillingerne fra denne budgetpost vil blive anvendt til at dække beløbet på 3 643 770 EUR, som er nødvendigt i forbindelse med denne ansøgning. Der er fortsat et beløb på 9 009 960 EUR til rådighed på budgetposten 04.0501, efter at budgetmyndighedens to parter har vedtaget de sager, der hidtil er blevet indgivet til budgetmyndigheden. Forslag til EUROPA-PARLAMENTETS OG RÅDETS AFGØRELSE om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/001 AT/ Niederösterreich-Oberösterreich, Østrig) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[12], særlig punkt 28, under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[13], særlig artikel 12, stk. 3, under henvisning til forslag fra Europa-Kommissionen[14], og ud fra følgende betragtninger: (1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til de arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og at hjælpe dem med at vende tilbage til arbejdsmarkedet. (2) Anvendelsesområdet for EGF blev udvidet for ansøgninger indgivet fra den 1. maj 2009, således at det også kom til at omfatte støtte til arbejdstagere, der bliver afskediget som en direkte følge af den internationale finansielle og økonomiske krise. (3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR. (4) Østrig indgav den 3. januar 2011 en ansøgning om anvendelse af EGF i forbindelse med afskedigelser i 706 virksomheder, der er aktive i NACE (rev. 2)-hovedgruppe 49 ("Landtransport; rørtransport") i NUTS II-regionen Niederösterreich (AT12) og Oberösterreich (AT31), og supplerede den med yderligere oplysninger frem til den 9. juni 2011. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 3 643 770 EUR. (5) Der bør derfor som følge af Østrigs ansøgning ydes økonomisk støtte fra EGF ‑ VEDTAGET DENNE AFGØRELSE: Artikel 1 I forbindelse med Den Europæiske Unions almindelige budget for regnskabsåret 2011 stilles der fra Den Europæiske Fond for Tilpasning til Globaliseringen et beløb på 3 643 770 EUR i forpligtelses- og betalingsbevillinger til rådighed. Artikel 2 Denne afgørelse offentliggøres i Den Europæiske Unions Tidende. Udfærdiget i [Bruxelles/Strasbourg], den På Europa-Parlamentets vegne På Rådets vegne Formand Formand [1] EUT C 139 af 14.6.2006, s. 1. [2] EUT L 406 af 30.12.2006, s. 1. [3] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder, EUT L 393 af 30.12.2006, s. 1. [4] I overensstemmelse med artikel 3, stk. 3, i forordning (EF) nr. 1927/2006. [5] www.iru.org [6] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder, EUT L 393 af 30.12.2006, s. 1. [7] "Stiftungsähnliche Maßnahmen" er baseret på den østrigske Arbeitsmarktförderungsgesetz (AMGG, lov om fremme af arbejdsmarkedet). [8] SEK(2011) 1080. [9] www.fab.at [10] www.agannoe.at [11] Jf. § 18 i Arbeitslosenversicherungsgesetz (ALVG). [12] EUT C 139 af 14.6.2006, s. 1. [13] EUT L 406 af 30.12.2006, s. 1. [14] EUT C […] af […], s. […].